فلپائن: کشتی الٹنے کے حادثات میں ہلاکتوں کی تعداد 31 ہو گئی 
فلپائن میں ہر سال ہزاروں افراد بحری حادثات کا شکار ہو جاتے ہیں۔ فلپائن میں 7100 جزیرے ہیں جس کے باعث بہت سے لوگ بحری گزرگاہوں کے ذریعے آمدورفت کرتے ہیں۔
ویب ڈیسک — حکام کے مطابق ہفتے کے روز پیش آنے والے واقعے میں تین کشتیوں پر سوار 96 افراد منزل مقصود کی جانب رواں دواں تھے کہ اچانک خراب موسم اور تیز ہوا کی زد میں آگئے۔ امدادی کارکنوں کا کہنا ہے کہ حادثات میں متعدد افراد کو بچا لیا گیا ہے تاہم تین مسافر ابھی بھی لاپتا ہیں۔ جن کی تلاش کا کام جاری ہے۔ حکام نے ہفتے کے روز 11 مسافروں کی ہلاکت کی تصدیق کی تھی۔ خبر رساں ادارے رائٹرز کے مطابق ایک کشتی میں عملے کے پانچ ارکان سوار تھے جنھیں بچا لیا گیا ہے۔ فلپائن میں ہر سال ہزاروں افراد بحری حادثات کا شکار ہو جاتے ہیں۔ یہاں 7100 جزیرے ہیں جس کے باعث بہت سے لوگ بحری گزرگاہوں کے ذریعے آمدورفت کرتے ہیں۔ زندہ بچ جانے والے مسافروں نے حادثات سے متعلق بتایا کہ اچانک مطلع ابر آلود ہو گیا اور تیز ہوائیں چلنے لگیں۔ عملے نے کشتیوں کو بچانے کی بھرپور کوشش کی تاہم موسم کی شدت کے باعث یہ الٹ گئیں۔ حکام اس بات کی بھی تحقیق کر رہے ہیں دو کشتیاں الٹ جانے کے باوجود تیسری کشتی کو خراب موسم میں آگے جانے کی اجازت کیوں دی گئی۔ متحدہ عرب امارات کے جریدے گلف نیوز کے مطابق ہلاک ہونے والوں میں یو اے ای سے تعلق رکھنے والے اساتذہ بھی شامل ہیں۔